לפי הודעת המבקשת, המשיב 1 נמצא בכינוס נכסים במסגרת הליכי פשיטת רגל, והמשיבה 2, שהיא בת זוגו, לא התייצבה. יחד עם זאת, העדר התייצבותה של המשיבה 2, כמו גם של המשיב 1, אינו יכול להועיל כדי לתת פסק דין בהעדר התייצבות.
בשם אלמנתו של המשיב 3, שעל פי אישור הנמצא בתיק בית המשפט נמסרו לה כתבי בית הדין, הוגש כתב תשובה על ידי בנה, מר צ'רלס קליין, אשר, ככל הנראה ,מתגורר בארצות הברית.
מניסיון לברר במסמכי תיק בית המשפט אם ההחלטה בדבר מועד הדיון נמסרה לאלמנתו של המשיב 3 לא ניתן להגיע למסקנה ברורה שאלה אכן פני הדברים ובשל כך איני יכול לתת פסק דין בהעדר התייצבות מטעם המשיב 3.
משהוגש כתב תשובה על ידי הגב' מרים קליין יש לראותה כמי שקיבלה על עצמה את הסמכות הבינלאומית של בית המשפט, ובמצב עניינים זה אין מניעה להורות על המצאת כתבי בית דין לכתובתה באמצעות הדואר הרשום עם אישור מסירה, וכך אני מורה.
אני קובע דיון בבקשה ליום 5.9.11 בשעה 13:00.
תצהירו של מר צ'רלס קליין שהוגש בשמו של המשיב 3, נערך בשפה העברית ומכאן שהוא דובר שפה זו, ואין צורך בתרגומה של ההחלטה כאשר היא תומצא לגב' מרים קליין. בהתאם לכך אני מורה כי החלטה זו תומצא לה, באמצעות הדואר הרשום עם אישור מסירה, לפי כתובתה בעיר מונטריאול שבקנדה.
ב"כ המבקשת ימציא העתק פרוטוקול זה גם למשיבה 2, ולמשיב 1 באמצעות כונס הנכסים שמונה לו.
אני נעתר לבקשת ב"כ המבקשת ומורה על רישום הערה לפי סעיף 130 לחוק המקרקעין תשכ"ט-1969 שלפיה קיימת התדיינות בנוגע לזכויות בנכס הידוע כחלקה 246/1 בגוש 11200 (דירה הנמצאת ברחוב טרומפלדור 42 בחיפה).